**Julegudstjeneste hjemme – en liten «bruksanvisning»**

Lag din egen julegudstjeneste hjemme! Det er fint med en høytidsstund, og når vi ikke kan være så mange samlet i kirken er det fint at noen har lyst til å ha en lignende samling hjemme. Vi har laget et gudstjenesteprogram som kan være et utgangspunkt for samlingen. Det er en kortversjon av en julaften-gudstjeneste. Bruk hele eller deler av det, etter hva som passer for dere (bruk fantasien).

Det kan gjøres veldig enkelt, eller man kan innrede rommet med både provisorisk prekestol og alter med lys og blomster. Velg gjerne sanger/salmer selv. Vi har latt noen av salmene i programmet stå åpent, og har lagt ved et sangark dere kan velge fra. Kanskje har dere en favoritt-julesalme som ikke står der? Da tar dere den i stedet. Programmet er i Word, slik at du kan gå inn og redigere det selv. Skrive inn salmer, navn på prest, klokker osv. Det er stas å ha navnet sitt på programmet.

**Roller – hvem gjør hva?**

I gudstjenesten i kirka har vi prest, klokker, kirketjener, organist og kirkevert i tillegg til menighet. Alle disse rollene kan fordeles på to eller flere hjemme. La de som skal ha rollene forberede seg litt på forhånd. Noen tips til hver av rollene:

**Prest:** Du leder gudstjenesten. I programmet ser du når du skal si noe. Du kan godt si andre ting i tillegg til det som står der. F.eks. hvis dere har gjester, kan du kanskje ønske dem spesielt velkommen? I programmet står det **Preken**, etter at Juleevangeliet er lest. Du trenger ikke å ha preken, men hvis du vil så kan du. Tips; ikke gjør den altfor lang! I slutten av gudstjenesten kommer velsignelsen. Da kan du gjerne løfte armene litt opp, slik som presten gjør i kirken. **Kledning:** Vil du se ut som en prest? En stor hvit skjorte/kjole er fint, og kanskje et skjerf som stola (bak nakken og ned på hver side av brystet). Det går fint med vanlige klær også.

**Klokker:** Du leser blant annet Juleevangeliet og kunngjøringer. Kunngjøringer er opplysninger om ting som skal skje framover. Gjør det lokalt: Etter gudstjenesten skal vi spise julemiddag. Den er laget av …. Etter det skal vi åpne julegaver. I morgen, 1.juledag skal vi på besøk til …. evt. får vi besøk av …. Bruk fantasien!

**Kirketjener:** Det er din jobb å sørge for at det er lys som kan tennes når gudstjenesten starter, og at det er lys i adventsstaken (og fyrstikker). Du ringer også i klokkene. Litt ringing før gudstjenesten starter, 3 sakte slag i starten av gudstjenesten, og 3x3 sakte slag mot slutten. Finn noe som ligner på klokkelyd. Det kan være en bjelle, noe av glass, messing eller noe annet du synes gir fin lyd. Test ut på forhånd.

**Kirkevert:** Ønsker velkommen før samlingen starter og sørger for at alle får program/ sangark. Har dere ikke printer hjemme? Ikke noe problem! I postkassen på Åmot kirke, finner dere et ferdig trykt program. Det kan også leses på nettbrett (benytt PDF versjonen).

**Organist/musiker:** Spiller til salmene, under takkofferet og gjerne et postludium (musikk til avslutning). Du finner ut hvilke salmer dere vil bruke og leder sangen. Hvis du ikke spiller et instrument og dere har lyst til å ha musikk likevel, er det du som spiller av musikken. Husk å finne fram sangene i forveien. Du kan bruke vår spilleliste på [**Spotify her.**](https://open.spotify.com/playlist/6cPOurBCEZOAJpGbvFPPIx?si=BLUl7ATNQIOBK_VISdsR5A)

Hvis dere vil legge ut et bilde på Instagram eller Facebook, tagg oss gjerne med **@modummenighet**, så kan vi dele det på vår profil. God jul!

Vennlig hilsen,

Anne-Kjersti Holberg - *Trosopplærer i Modum menighet*